מבשלות בירה ישראל

מבשלות בירה ישראל בע"מ (באנגלית: Israel Beer Breweries Ltd - IBBL), ידועה גם כמב"י (בעבר גם כ-קרלסברג ישראל), היא חברה ישראלית השייכת לחברה המרכזית לייצור משקאות קלים, ועוסקת בייצור בירה ומשקאות קלים ובייבוא והפצה של בירה.

היסטוריה
בינואר 1992 חתמו "החברה המרכזית לייצור משקאות קלים" (יצרנית קוקה־קולה בישראל) ומבשלת הבירה הדנית "קרלסברג" על הסכם לשיתוף פעולה לייצור ושיווק מוצרי הבירה שלה בישראל. על־פי ההסכם הוקם מפעל בבעלות משותפות לייצור הבירה באשקלון, על בסיס ידע של החברה הדנית. עד לפתיחת המפעל ב-1995 יובא מותגי הבירה "קרלסברג" ו"טובורג" מדנמרק. חברת "מבשלות בירה ישראל בע"מ" הוקמה כמיזם משותף בין "החברה המרכזית לייצור משקאות קלים" שהחזיקה 80% מהמניות ותאגיד "קרלסברג" שהחזיק 20%, במטרה ליישם את הסכם שיתוף הפעולה.

תחילה כלל המפעל באשקלון רק מבשלה לבירה, עבור המותגים "קרלסברג" ו"טובורג". בשנת 1997 הודיעה החברה שתייצר בישראל גם את מותג הבירה "גינס" (שאינו בבעלות תאגיד "קרלסברג"), אך הדבר לא יצא לפועל והוא מיובא על ידה מאירלנד. בנוסף החלה לייצר משקה מאלט, בירה שחורה לא-אלכוהולית. תחילה תחת שם המותג "טובורג מאלט" ואחר כך "מאלט טובורג". ב-2002 הושקה גם "דיאט מאלט טובורג". ב-2004 הוחלט לוותר על השימוש בשם "טובורג" ושם המוצר שונה ל"מאלטי" ו"דיאט מאלטי".

בשנת 1999 רכשה "מבשלות בירה ישראל" 16% ממניות חברת "גת גבעת חיים", יצרנית המותג "פריגת", ב-2002 רכשה עוד 16% מהמניות, ובינואר 2008 רכשה עוד 18% והפכה לבעלת השליטה בה.

בשנת 2000 הוחל בהרחבת מפעל החברה, בהשקעה 10 מיליון דולר, על שטח נוסף של 20 דונם שנרכש לצד המפעל הקיים. ההרחבה כללה הכפלת כושר היצור של מבשלת הבירה והקמת קו יצור חדש למיצים של המותג "פריגת בהשקעה של 4 מיליון דולר. באותה שנה החלה החברה גם לייבא את מותג הבירה "סקול" (Skol) לישראל.

בשנת 2001 פתחה "מבשלות בירה ישראל" מרכז מבקרים ומוזיאון לתרבות הבירה במפעלה באשקלון.

בשנת 2002 החלה לפעול חברת הבת "IBBL SPIRIT", העוסקת ביבוא משקאות אלכוהוליים, בהם המותגים: וודקה סמירנוף, ג'וני ווקר, ג'ין גורדונס, אפרול, וקמפרי. ב-2005 היא רכשה את השליטה ביקב תבור ונכנסה גם לתחום היין.

ביולי 2008 רכשה "החברה המרכזית לייצור משקאות קלים" את חלקה של "קרלסברג" ב"מבשלות בירה ישראל" תמורת 36 מיליון דולר.
מותגים
נכון לשנת 2025 החברה מייצרת בישראל את מותגי הבירה:
 "קרלסברג"
 "קרלסברג זירו" (בירה ללא אלכוהול)
 "קרלסברג לומה" - גרסה ישראלית של הבירה שהושקה ב-2020.
 "טובורג רד"
 "טובורג גרין"
 "מאלטי" (בירה שחורה שנקראה תחילה "טובורג מאלט")
 בירה "שקמה" - מותג ישראל שהושק ב-2021 הכולל ארבעה טעמים: אייל ענברי, IPA,בלונד ובירת חיטה.
החברה היא היבואנית של מותגי הבירה:
 "בלאנק 1664" - מותג בירת לאגר צרפתי בבעלות "קבוצת קרלסברג"
 "גינס" - מותג בירה אירי מסוג סטאוט, שבבעלות תאגיד "דיאג'יו" הבריטי
 "וייהנשטפאן" - בירת חיטה גרמנית-בווארית
 "אסטרייה דאם" - בירת לאגר ספרדית
 "קירין" - בירת לאגר יפנית, המיוצרת עם שעורה מאלט, תירס ואורז.
 "סומרסבי" - מותג סיידר בריכוז 4.5% שהושק בשנת 2008 על ידי "קבוצת קרלסברג", במקור עבור השוק הדני, אך בהמשך שווק ביותר מ-46 נוספות. בישראל הוא משווק בשלושה טעמים: סיידר תפוחים, סיידר בלקברי וסיידר מנגו ליים.
בעבר ייבאה את המותגים: "הוגרדן", "לף" ו"סטלה ארטואה" של קבוצת "אנהאוזר-בוש אינבוו". בנוסף בעבר ייבאה מותגים נוספים של "קבוצת קרלסברג", בהם: "הולסטן", "קילקני", "גרימברגן" ו"סקול".
פרסום וחסויות
בשנים הראשונות לפעילותה השקיעה החברה סכומים רבים בפרסום וחסויות, במטרה להחדיר את מותגיה לשוק הבירה הישראלי, בו שלטה "טמפו משקאות". סיסמת הפרסום של "קרלסברג", "כנראה בירת הלאגר הטובה בעולם" ("Probably the best lager in the world"), הותאמה לישראל כ-"קרלסברג - מסתבר שזו הבירה הטובה בעולם". ב-2007 שונתה הסיסמה ל "הבירה הטובה ביותר לרגעים הטובים ביותר עם חברים". החברה הצליחה תוך שנים ספורות לתפוס נתח של כשליש משוק הבירה בישראל, שהמותג "קרלסברג" בשיאו, ב, הצליח לתפוס נתח שוק של כ-20%.

החברה גם העניקה חסויות רבות, בהם למשלחת ישראל לאולימפיאדת סידני בשנת 2000, משחקי כדורגל, אירועי מוזיקה, אוכל ותרבות.

בשנת 2009 גייסה את הרב עובדיה יוסף כפרזנטור של בירה קרלסברג לצורך קידום המכירות במגזר החרדי; בין השאר החברה הפיצה לוח שנה פרסומי שבו מופיעות תמונות גדולות של הרב ונתנה חסות לאירועים שלו.

קישורים חיצוניים


 הערות שוליים 

קטגוריה:אשקלון: חברות
קטגוריה:יצרני בירה ישראלים
קטגוריה:יצרני משקאות ישראלים
קטגוריה:החברה המרכזית לייצור משקאות קלים
קטגוריה:ישראל: חברות שהוקמו ב-1992